DA Den Europæiske Unions Tidende C 19/31

Appel iværksat den 13. november 2008 af Paul Lafili til prøvelse af dom afsagt den 4. september 2008 af Personaleretten i sag F-22/07, Paul Lafili mod Kommissionen

(Sag T-485/08 P)

(2009/C 19/59)

Processprog: fransk

Parter

Appellant: Paul Lafili (Genk, Belgien) (ved avocat L. Levi)

Den anden part i appelsagen: Kommissionen for De Europæiske Fællesskaber

Appellantens påstande

— Dommen afsagt af EU-Personaleretten den 4. september 2008 i sag F-22/07 ophæves, for så vidt som anbringenderne vedrørende tilsidesættelsen af vedtægtens artikel 4 og 46 og af artikel 7 i bilag XIII til vedtægten samt tilsidesættelsen af princippet om den berettigede forventning heri forkastes.

— Følgelig tages appellantens påstande i første instans til følge, og — afgørelsen om indplacering af appellanten i lønklasse AD 13, løntrin 5, som er indeholdt i et notat af 11. maj 2006 fra GD ADMIN, og i appellantens lønseddel for juni 2006 og de følgende lønsedler annulleres — følgelig — genindsættes appellanten med virkning fra 1. maj 2006 i lønklasse og -trin AD 13, løntrin 2, med bibeholdelse af multiplikationsfaktor 1,1172071 — genetableres appellantens karriere i det hele med tilbagevirkende kraft fra 1. maj 2006 til datoen for hans således berigtigede indplacering i lønklasse og -trin (herunder opvurderingen af hans erfaring i den således berigtigede indplacering, hans ret til forfremmelse og hans pensionsrettigheder) med tillæg af morarenter på grundlag af Den Europæiske Centralbanks rentesats for de primære markedsoperationer, som var gældende i de pågældende perioder, forhøjet med to procentpoint, for så vidt angår alle de beløb, der svarer til forskellen mellem den løn, sagsøgeren oppebærer i henhold til afgørelsen om hans indplacering og den indplacering, han var berettiget til indtil den dato, hvor afgørelsen om sagsøgerens retmæssige indplacering får retsvirkning — Kommissionen tilpligtes at betale alle sagens omkostninger.

— Kommissionen tilpligtes at betale omkostningerne i forbindelse med sagen for første instans og appelsagen.

Anbringender og væsentligste argumenter

I denne appel har appellanten nedlagt påstand om annullation af dommen afsagt den 4. september 2008 af Personaleretten, Paul Lafili mod Kommissionen, sag F-22/07, hvorved Personaleretten annullerede afgørelsen truffet den 11. maj 2006 af kontorchefen for enhed A 6 »Karrierestruktur, Bedømmelser og Forfremmelser« i Generaldirektoratet »Personale og Administration« i Kommissionen for De Europæiske Fællesskaber, for så vidt som Personaleretten i den appellerede dom forkaster appellantens anbringender vedrørende tilsidesættelsen af artikel 4 og 46 i vedtægten for tjenestemænd i Det Europæiske Økonomiske Fællesskab (herefter »vedtægten«) samt artikel 7 i bilag XIII til vedtægten og tilsidesættelsen af princippet om den berettigede forventning.

Til støtte for appellen har appellanten fremsat et enkelt anbringende vedrørende tilsidesættelsen i første instans af vedtægtens artikel 44 og 46, af artikel 7 i bilag XIII til vedtægten, tilsidesættelsen af principperne for fortolkningen af fællesskabsretten og begrundelsespligten samt en forvanskning af bevismaterialet.